  vk.com (Алексей Семенов) Анжелика Тихонова корреспондент Алнашысь Киужъя но туризмъя центрын ужасьёс Кузюмгуртын йӧскалык огъет кылдытонъя «Дэмен» ӵектоссэс улонэ пыӵатыны кутскизы но отчы экспедицие потазы. Со сярысь ивортодэтъя «Удмуртия» агентстволэн корреспондентэзлы Алнашысь Киужъя но туризмъя центрысь ӧнерчи Лариса Печникова вераз. «Ми со гуртэз басьтӥм, малы ке шуоно отын гуртысь тыршись адямиос со бордын ужало ини. Соин ми соослы юрттыны малпам. Мерлыко вотэсъёсысь нырысь вамышъёссэс адӟим. Соослэн пичи гинэ туж чебер интызы вань. Отын соослэн сцена лэсьтыны кутскемын ини, липетэз ӧвӧл на, асьсэ кужымен беседка лэсьтӥзы, со пушкы гур поттӥзы» Лариса Печникова, Алнашысь Киужъя но туризмъя центрысь ӧнерчи Лариса Печниковалэн верамезъя, соос интыез одӥг йӧскалык шӧмо стильем карыны юрттозы. Со сяна, кортлэсь но пулэсь мукет конструкциос лэсьтозы, кылсярысь, отын туспуктэм лэсьтыны но нылпиослы шудыны нимаз интыос луозы, капка пуктозы. Соин ик кибашлыослэн юртазы ужасьёс Кузюмгуртэ экспедицие потазы. «Марлы со экспедиция милемлы кулэ вал? Гуртысь мар ке тунсыкозэ шедьтыны: та гуртлы гинэ тупась пужыосты. Али мае шедьтӥм, ми сое эскером, собере вуоно конструкциослы эскизъёс лэсьтом. Отчы Кузюмгуртысь шедьтэм вашкала арбериосысь пужыосты кутом» Лариса Печникова, Алнашысь Киужъя но туризмъя центрысь ӧнерчи Пусъём, «Дэмен» ӵектосэз улонэ пыӵатыны Алнашысь Киужъя но туризмъя центрын ужасьёс Азьмуртлэн грантъёсъя фондысьтыз коньдон утӥзы. Соослы 460 сюрс манет пала висъязы. Эшшо 390 сюрслэсь трос люкетсэ софинансирование чотын ватсалозы. Тодэ вайытом, Ижкарысь пиналъёс дышетон экскурсиослы мобильной ватсэт кылдытозы. Тегъёс: Удмуртия Алнаш киуж кибашлыос йӧскалыклулчеберет Туризм  